Aalborg Zoo jubler, efter isbjørnefamilien er blevet større.

Det var et skønt syn, dyrepasserne i Aalborg Zoo mødte ind til tidligt lørdag morgen. På et overvågningskamera fra fødehulen kunne de følge isbjørnen Malik,  som var gået i fødsel. Det er uklart, hvor mange nye isbjørneunger, gæsterne i Zoo kan glæde sig til at se. - Vi mener at have set, at hun har født i hvert fald to unger, måske også tre, siger dyrepasser Katrine Christensen. Hun understreger, at det er langt fra sikkert, at alle overlever. Aalborg Zoo har håbet på isbjørneunger siden hannen Lars kom til haven fra Rostock Zoo. Og selvom dyrepasserne havde en mistanke om, at Malik var i lykkelige omstændigheder, var de ikke helt sikre. - En isbjørnefødsel er altid en overraskelse. Ungerne er bittesmå og vejer kun omkring 500 gram, så man kan ikke se på en isbjørn, om den er drægtig, siger Katrine Christensen. Dyrepasserne havde dog lagt mærke til, at der var ændringer i Maliks adfærd. Både Malik og Lars har prøvet forældrerollen før. Malik fik tre unger i 2011, hvoraf den ene overlevede, mens Lars blandt andet er far til den verdensberømte Knut, som levede i Berlin Zoo. Ungerne er de næste måneder i fødehulen sammen med Malik, og gæster må vente med tålmodighed til ungerne begiver sig udenfor anlægget  omkring marts. Indtil da kan man følge med på et webkamera på Aalborg Zoos hjemmeside.